Author: jablonovska
Last saved by: spano
Company: Urad vlady SR

Predkladacia správa

	Návrh Štatútu komisie pre zabezpečenie vykonávania  Zmluvy medzi Slovenskou republikou a registrovanými cirkvami a náboženskými spoločnosťami uverejnenej v Zbierke zákonov Slovenskej republiky pod číslom 250/2002 Z.z. sa predkladá z vlastnej iniciatívy .

	S uzavretím zmluvy vyjadrila súhlas vláda SR uznesením č.216 zo 6. marca 2002 a Národná rada SR uznesením č. 1951 zo 14. marca 2002. Prezident SR podpísal zmluvu 11. apríla 2002. Zmluva bola uverejnená v Zbierke zákonov dňa 18. mája 2002 pod číslom 250/2002 Z.z.

	V jednotlivých článkoch zmluvy sú ustanovenia týkajúce sa osobitných dohôd medzi Slovenskou republikou a registrovanými cirkvami a náboženskými spoločnosťami, ktoré zmluvu podpísali. V dohodách by mali byť rozpracované práva uplatňovania výhrady vo svedomí (článok 7), práva vyučovania náboženstva a náboženskej výchovy detí, bohosloveckých fakúlt a výchovno-vzdelávacích ustanovizní ( článok 13), práva výkonu pastoračnej služby v ozbrojených silách (článok 14), práva vstupovať v primeranom rozsahu do vysielania verejnoprávnych spoločenských informačných prostriedkov (článok18) a práva finančného zabezpečenia  registrovaných cirkví a náboženských spoločností (článok 20).

	Okrem toho článok 4 ustanovuje, že Ministerstvo zahraničných vecí SR určí diplomatického pracovníka Stálej misie SR pri úradovni OSN a ďalších medzinárodných organizáciách, ktorý bude mať v pracovnej náplni okrem svojej agendy aj napomáhanie spolupráce registrovaných cirkví a náboženských spoločností s medzinárodnými cirkevnými organizáciami, a to po predchádzajúcich konzultáciách s týmito cirkvami a náboženskými spoločnosťami. Komisia by mala v zmysle článku 17 riešiť aj právo vykonávať vzdelávaciu, výchovnú, vedeckovýskumnú, misijnú, charitatívnu, zdravotnícku a sociálnu činnosť cirkví a náboženských spoločností.

	Dňa 22. mája 2003 sa na Úrade vlády SR uskutočnilo stretnutie podpredsedu vlády SR Pála Csákyho s predstaviteľmi cirkví a náboženských spoločností, ktoré zmluvu podpísali. Predmetom rokovania bolo stanovenie zásad o ďalšej spolupráci pri plnení ustanovení a úloh vyplývajúcich zo zmluvy. Výsledkom rokovania  bol návrh vytvorenia vládnej komisie ako poradného a iniciatívneho orgánu vlády SR, ktorá bude zabezpečovať najmä proces uzatvárania čiastkových dohôd cirkví a náboženských spoločností so Slovenskou republikou a monitorovať ich plnenie.

	Predkladaný návrh Štatútu Komisie bol konzultovaný s Ekumenickou radou cirkví v SR.

Materiál nemá finančný, ekonomický, enviromentálny vplyv ani vplyv na zamestnanosť.

	Predkladaný materiál bol predmetom pripomienkového konania a jeho výsledky sú časťou materiálu. Rozporové konanie nebolo potrebné uskutočniť nakoľko zásadná pripomienka Ministerstva zahraničných vecí SR a zásadná pripomienka Ministerstva spravodlivosti SR boli plne akceptované.